《双鸾怨 和毛稚黄先生韵》
清代·俞士彪

春漠漠。任晚风、吹乱云鬟，慵去梳掠。倚着阑干无一语，红日看看欲落。

恰早有、月窥帘幕。才听杜鹃啼过，隔墙又动弦索。

红酥冷了，更重温、谁同酌。虚弱浑瘦削。惜娇波血泪，丝丝都凝床角。

不合当初曾咏絮，今日似伊飘泊。又何怪、柔条难托。

一日千头万绪，难将旧恨忘却。待笺心事问天公，如何着。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。